CELEX: 32012Y0922(03)
Language: hu
Date: 2012-07-13 00:00:00
Title: Az Európai Rendszerkockázati Testület határozata ( 2012. július 13. ) az Európai Rendszerkockázati Testületnél az adatvédelemmel kapcsolatos végrehajtási szabályokról (ERKT/2012/1)

22.9.2012   
            
            
               HU
            
            
               Az Európai Unió Hivatalos Lapja
            
            
               C 286/16
            
         AZ EURÓPAI RENDSZERKOCKÁZATI TESTÜLET HATÁROZATA
   (2012. július 13.)
   az Európai Rendszerkockázati Testületnél az adatvédelemmel kapcsolatos végrehajtási szabályokról
   (ERKT/2012/1)
   2012/C 286/11
   AZ EURÓPAI RENDSZERKOCKÁZATI TESTÜLET IGAZGATÓTANÁCSA,
   tekintettel az Európai Unió működéséről szóló szerződés 16. cikkére,
   tekintettel a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló, 2000. december 18-i 45/2001/EK európai parlamenti és tanácsi rendeletre (1), és különösen annak 24. cikke (8) bekezdésére, valamint annak mellékletére,
   tekintettel az európai adatvédelmi biztossal történt konzultációra,
   mivel:
   
               (1)
            
            
               A 45/2001/EK rendelet meghatározza a valamennyi európai uniós intézményre és szervre irányadó adatvédelmi elveket és szabályokat, valamint minden egyes uniós intézménynél és szervnél előírja az adatvédelmi tisztviselő kinevezését.
            
         
               (2)
            
            
               A 45/2001/EK rendelet 24. cikkének (8) bekezdése alapján az adatvédelmi tisztviselőre vonatkozó további végrehajtási szabályokat az egyes uniós intézmények vagy szervek a rendelet mellékletével összhangban fogadják el.
            
         
               (3)
            
            
               Helyénvaló az adatkezelőkre és az adatvédelmi koordinátorokra – akiknek a feladatai és kötelességei az adatvédelmi tisztviselőéhez kapcsolódnak – vonatkozó, valamint az érintett személyek jogaira vonatkozó rendelkezések beiktatása,
            
         ELFOGADTA EZT A HATÁROZATOT:
   1.   SZAKASZ
   
      ÁLTALÁNOS RENDELKEZÉSEK
   
   1. cikk
   Tárgykör és hatály
   E határozat a következőkre vonatkozó szabályokat állapítja meg:
   
               a)
            
            
               az Európai Rendszerkockázati Testület (ERKT) adatvédelmi tisztviselőjének kinevezése és jogállása, valamint feladatai, kötelességei és hatáskörei;
            
         
               b)
            
            
               az adatkezelők és az adatvédelmi koordinátorok szerepe, feladatai és kötelességei;
            
         
               c)
            
            
               érintett személyek jogainak gyakorlása.
            
         2. cikk
   Fogalommeghatározások
   E határozat alkalmazásában a következő fogalommeghatározásokat kell alkalmazni:
   
               a)
            
            
               az „adatkezelő” annak a szervezeti egységnek a vezetője, amely meghatározza a személyes adatok feldolgozásának céljait és módját;
            
         
               b)
            
            
               az „adatvédelmi koordinátor” a személyzet azon tagja, aki az adatkezelőt segíti annak adatvédelmi kötelességei végrehajtása során. Ez a személy az iratkezelés területére szakosodott munkavállaló.
            
         2.   SZAKASZ
   
      AZ ADATVÉDELMI TISZTVISELŐ
   
   3. cikk
   Kinevezés, jogállás és szervezeti kérdések
   (1)   Az Igazgatótanács:
   
               a)
            
            
               kinevezi az adatvédelmi tisztviselőt, aki megfelelő szakmai háttérrel rendelkezik a 45/2001/EK rendelet 24. cikkében foglalt követelmények teljesítéséhez;
            
         
               b)
            
            
               kettő és öt év között meghatározza az adatvédelmi tisztviselő hivatali idejét.
            
         (2)   Az Igazgatótanács biztosítja, hogy az adatvédelmi tisztviselő feladatait és kötelességeit függetlenül láthassa el. E függetlenség sérelme nélkül, az adatvédelmi tisztviselőt értékelők konzultációt folytatnak az Európai Adatvédelmi Biztossal az adatvédelmi tisztviselői feladatok és kötelességek adatvédelmi tisztviselő általi teljesítésének értékelését megelőzően.
   (3)   Az illetékes adatkezelő biztosítja, hogy az adatvédelmi tisztviselőt haladéktalanul tájékoztassák:
   
               a)
            
            
               olyan kérdések felmerülésekor, amik adatvédelmi hatásokkal járnak vagy járhatnak; és
            
         
               b)
            
            
               a 45/2001/EK rendelet alkalmazásával kapcsolatban az EKRT és a külső felek között folytatott kapcsolattartásról, különösen az Európai Adatvédelmi Biztossal folytatott bármely párbeszédről.
            
         (4)   Az Igazgatótanács kinevezhet az adatvédelmi tisztviselő mellé helyettest, akire a 45/2001/EK rendelet 24. cikkének (1), (2) és (6) bekezdése vonatkozik. Az adatvédelmi tisztviselő helyettese támogatja az adatvédelmi tisztviselőt feladatai és kötelességei ellátásában, valamint távolléte alatt helyettesíti azt.
   (5)   A személyzet adatvédelmi tisztviselőt adatvédelmi ügyekben segítő bármely tagja kizárólag az adatvédelmi tisztviselő utasításai alapján járhat el.
   (6)   Az adatvédelmi tisztviselőt az európai adatvédelmi biztos beleegyezésével abban az esetben menthetik fel, ha már nem felel meg a feladatai és kötelességei ellátásához szükséges feltételeknek.
   4. cikk
   Az adatvédelmi tisztviselő feladatai és kötelességei
   A 45/2001/EK rendelet 24. cikkében és a rendelet mellékletében meghatározott feladatok teljesítése során az adatvédelmi tisztviselő a következő tevékenységeket végzi, az ERKT Titkársága véleményének figyelembevételével:
   
               a)
            
            
               az adatvédelemmel kapcsolatos kérdések ismertségének növelése, és a személyes adatok védelme ERKT-n belüli kultúrájának szorgalmazása;
            
         
               b)
            
            
               tanácsot ad az Igazgatótanács, az Irányítóbizottság, a Titkárság, az adatkezelő és az adatvédelmi koordinátor számára az adatvédelmi rendelkezések ERKT-nél való alkalmazásával kapcsolatos kérdésekben. Az adatvédelmi tisztviselőt konzultációra kérheti az Igazgatótanács, az Irányítóbizottság, a Titkárság, az érintett adatkezelő, vagy bármely magánszemély a 45/2001/EK rendelet értelmezésével vagy alkalmazásával kapcsolatos bármely kérdésben;
            
         
               c)
            
            
               együttműködik az európai adatvédelmi biztossal annak kérelme, vagy saját kezdeményezése alapján, valamint válaszol az európai adatvédelmi biztosnak az ERKT adatvédelmi tisztviselőjének címzett kérelmekre;
            
         
               d)
            
            
               annak meghatározása, hogy egy adatfeldolgozási művelet a 45/2001/EK rendelet 27. cikke értelmében egyedi kockázatot jelent-e, és ezért szükséges-e annak előzetes ellenőrzése. Amennyiben az szükséges, az adatvédelmi tisztviselő konzultál az érintett adatkezelővel. Amennyiben kétséges, hogy szükség van-e előzetes ellenőrzésre, a 2001/45/EK rendelet 27. cikkének (3) bekezdésében foglaltak szerint konzultálni kell az európai adatvédelmi biztossal;
            
         
               e)
            
            
               az Igazgatótanács, az Irányítóbizottság, a Titkárság, vagy bármely magánszemély kérelmére, vagy saját kezdeményezése alapján megvizsgálja a feladataihoz és kötelességeihez közvetlenül kapcsolódó ügyeket és eseményeket, és erről tájékoztatja a kérelmezőt. Az adatvédelmi tisztviselő részrehajlástól mentesen fontolja meg a kérdéseket és tényeket, megfelelően tekintetbe véve az érintett személy jogait. Ha azt az adatvédelmi tisztviselő helyénvalónak tartja, megfelelően tájékoztat minden egyéb érintett felet. Amennyiben a kérelmező magánszemély vagy magánszemély nevében jár el, az adatvédelmi tisztviselő a lehető legnagyobb mértékben biztosítja, hogy a kérelem titokban maradjon, amennyiben az érintett személy egyértelműen nem járul hozzá ahhoz, hogy a kérelmet ettől eltérően kezeljék;
            
         
               f)
            
            
               együttműködik más uniós intézmények és szervek adatvédelmi tisztviselőivel, különösen a tapasztalat és know-how megosztása, illetve az EKRT-nek az adatvédelemre vonatkozó kérdésekkel kapcsolatos valamennyi megbeszélésen (a bírósági ügyek kivételével) való képviselete útján; valamint
            
         
               g)
            
            
               éves munkaprogramot és éves jelentést nyújt be az adatvédelmi tisztviselő tevékenységeiről az Igazgatótanács és az Európai Adatvédelmi Biztos számára.
            
         5. cikk
   Az adatvédelmi tisztviselő jogköre
   (1)   Az adatvédelmi tisztviselő:
   
               a)
            
            
               véleményt kérhet az ERKT Titkárságától az adatvédelmi tisztviselő feladataival és kötelességeivel kapcsolatos bármely ügyről;
            
         
               b)
            
            
               véleményt bocsáthat ki a folyamatban lévő vagy a tervezett adatfeldolgozási műveletek jogszerűségéről, illetve a feldolgozási műveletekről való értesítéssel kapcsolatos kérdésekről;
            
         
               c)
            
            
               az ERKT Titkársága vezetőjének tudomására hozhatja a személyzet bármely olyan tevékenységét, ami sérti a 45/2001/EK rendeletben foglalt kötelességeket; és
            
         
               d)
            
            
               mindenkor hozzáféréssel rendelkezik a személyes adatokra vonatkozó feldolgozási műveletek tárgyát képező adatokhoz, valamint az összes irodához, adatfeldolgozó-berendezésekhez és adathordozókhoz;
            
         
               e)
            
            
               mindenkor részt vesz az ERKT személyes adatok védelmével kapcsolatos belső szabályainak előkészítésében;
            
         
               f)
            
            
               névtelen listát vezet az érintett személyek jogainak gyakorlásához kapcsolódó írásbeli kérelmekről; és
            
         
               g)
            
            
               elláthatja a 45/2001/EK rendelet mellékletében meghatározott egyéb feladatokat.
            
         (2)   Az adatkezelő feladatainak és jogkörének sérelme nélkül, az adatvédelmi tisztviselő a megbízatása határain belül aláírási joggal rendelkezik az adatvédelmi tisztviselő által előkészített levelezésben.
   3.   SZAKASZ
   
      ADATKEZELŐK ÉS ADATVÉDELMI KOORDINÁTOROK
   
   6. cikk
   Az adatkezelők és az adatvédelmi koordinátorok feladatai és kötelességei
   (1)   Az adatkezelők biztosítják, hogy a hatáskörükben végzett valamennyi, személyes adatokkal kapcsolatos adatfeldolgozási művelet megfelel a 45/2001/EK rendeletnek.
   (2)   Az adatvédelmi tisztviselő és az Európai Adatvédelmi Biztos munkájának elősegítésére irányuló kötelesség teljesítés során az adatkezelők teljes körű információt szolgáltatnak azok számára, hozzáférést biztosítanak a személyes adatokhoz és a kérelem kézhezvételét követő húsz munkanapon belül válaszolnak a feltett kérdésekre.
   (3)   Az adatkezelők kellő időben értesítik az adatvédelmi tisztviselőt, amennyiben személyes adathoz való hozzáférésre, annak helyesbítésére, zárolására vagy törlésére, illetve az érintett személy kifogásoláshoz való jogára vonatkozó kérelem érkezik hozzájuk, illetőleg bármely egyéb, az adatvédelemmel kapcsolatos panaszról.
   (4)   Az adatkezelők feladatainak sérelme nélkül:
   
               a)
            
            
               az adatvédelmi koordinátorok az adatkezelők kérelmére vagy saját kezdeményezésre segítik az adatkezelőket kötelességeik teljesítésében. Ennek során az adatvédelmi koordinátorok kapcsolatot tartanak a személyzet adatkezelő alá rendelt tagjaival, akik megadják számukra a szükséges információkat. Az illetékes adatkezelő mérlegelésétől függően ez kiterjedhet az adatkezelő hatáskörében feldolgozott személyes adatokhoz való hozzáférésre;
            
         
               b)
            
            
               az adatvédelmi koordinátorok segítik az adatvédelmi tisztviselőt a következőkben:
               
                           i.
                        
                        
                           a személyes adatokkal kapcsolatos adatfeldolgozási műveletek tekintetében illetékes adatkezelő azonosítása;
                        
                     
                           ii.
                        
                        
                           az adatvédelmi tisztviselő tanácsának kihirdetése és az adatkezelő támogatása az adatvédelmi tisztviselő iránymutatásával;
                        
                     
                           iii.
                        
                        
                           az adatvédelmi tisztviselő munkaprogramjának egyéb vonatkozásai, az adatvédelmi tisztviselő és az adatvédelmi koordinátorok vezetése közötti megállapodásnak megfelelően.
                        
                     
         7. cikk
   Értesítési eljárás
   (1)   A személyes adatokkal kapcsolatos új adatfeldolgozási műveletek bevezetése előtt az illetékes adatkezelő tájékoztatja erről az adatvédelmi tisztviselőt annak az ERKT belső elektronikus hálózatán lévő weboldalain keresztül elérhető online felületen keresztül. A 45/2001/EK rendelet 27. cikkének (3) bekezdése szerinti előzetes ellenőrzés alá tartozó minden adatfeldolgozási műveletet jóval a bevezetés előtt, olyan időpontban kell bejelenteni, ami lehetővé teszi az Európai Adatvédelmi Biztos általi előzetes ellenőrzést.
   (2)   Az illetékes adatkezelő haladéktalanul tájékoztatja az adatvédelmi tisztviselőt a számára már benyújtott értesítésben szereplő információkat érintő bármely változásról.
   4.   SZAKASZ
   
      AZ ÉRINTETT SZEMÉLYEK JOGAI
   
   8. cikk
   Nyilvántartás
   Az adatvédelmi tisztviselő által a 45/2001/EK rendelet 26. cikke szerint vezetendő nyilvántartás az ERKT-nál végzett, személyes adatokhoz kapcsolódó összes feldolgozási művelet jegyzékeként szolgál. Az érintett személyek felhasználhatják a nyilvántartásban szereplő információkat a 45/2001/EK rendelet 13–19. cikke értelmében fennálló jogaik gyakorlása céljából.
   9. cikk
   Az érintett személyek jogainak gyakorlása
   (1)   Azon joguk mellett, hogy személyes adataik feldolgozásáról megfelelő tájékoztatást kapjanak, az érintett személyek az alábbiak szerint kereshetik meg az illetékes adatkezelőt a 45/2001/EK rendelet 13. és 19. cikkében foglalt, alább meghatározott jogaik gyakorlása céljából:
   
               a)
            
            
               ezeket a jogokat kizárólag az érintett személy vagy annak megfelelő módon felhatalmazott képviselője gyakorolhatja. Ezek a személyek e jogok bármelyikét költségmentesen gyakorolhatják;
            
         
               b)
            
            
               az e jogok gyakorlására irányuló kérelmet írásban, az illetékes adatkezelőhöz kell intézni. Az adatkezelő kizárólag abban az esetben ad helyet a kérelemnek, amennyiben a kérelmező személyazonosságát, illetve adott esetben az érintett személy képviseletére való jogosultságot megfelelően igazolták. Az adatkezelő haladéktalanul, írásban tájékoztatja az érintett személyt arról, hogy a kérelmet elfogadták-e. Amennyiben a kérelmet elutasították, az adatkezelő megindokolja az elutasítást;
            
         
               c)
            
            
               az adatkezelő a kérelem kézhezvételét követő három hónapon belül bármikor hozzáférést biztosít a 45/2001/EK rendelet 13. cikkének megfelelően, lehetővé téve az érintett személy számára azt, hogy ezeket az adatokat – a kérelmező választása szerint – a helyszínen tekintse meg, vagy azokról másolatot kapjon;
            
         
               d)
            
            
               az érintett személyek kapcsolatba léphetnek az adatvédelmi tisztviselővel abban az esetben, ha az adatkezelő nem tartja be a b) vagy c) pontban szereplő határidők valamelyikét. Amennyiben valamely érintett személy nyilvánvalóan visszaél jogai gyakorlásával, az adatkezelő az érintett személyt az adatvédelmi tisztviselőhöz utalhatja. Amennyiben az ügyet az adatvédelmi tisztviselőhöz utalták, az adatvédelmi tisztviselő dönt a kérelem érdeméről és a megfelelő további lépésekről. Amennyiben az érintett személy és az adatkezelő nem képesek megállapodni valamely kérdésben, mindkét fél jogosult konzultációt kezdeményezni az adatvédelmi tisztviselővel.
            
         (2)   A személyzet konzultálhat az adatvédelmi tisztviselővel, mielőtt panaszt nyújtana be az Európai Adatvédelmi Biztosnál.
   10. cikk
   Kivétel és korlátozások
   (1)   Amennyiben az adatvédelmi tisztviselővel előzetesen konzultációt folytattak, az adatkezelő a 45/2001/EK rendelet 13–17. cikkeiben említett jogokat a 45/2001/EK rendelet 20. cikkében említett okokból és feltételek mellett korlátozhatja.
   (2)   Bármely érintett személy kérheti az Európai Adatvédelmi Biztostól a 45/2001/EK rendelet 47. cikke (1) bekezdése c) pontjának alkalmazását.
   11. cikk
   Vizsgálat
   (1)   A 45/2001/EK rendelet mellékletének 1. pontja szerinti vizsgálat iránti bármely kérelmet írásban kell az adatvédelmi tisztviselő számára benyújtani.
   (2)   Az adatvédelmi biztos a kérelem kézhezvételétől számított húsz napon belül átvételi elismervényt küld a kérelmező számára.
   (3)   Az adatvédelmi biztos helyszíni vizsgálatot folytathat, és írásbeli nyilatkozatot kérhet az illetékes adatkezelőtől. Az illetékes adatkezelő az adatvédelmi tisztviselő kérelmének adatkezelő általi kézhezvételétől számított húsz munkanapon belül válaszol az adatvédelmi tisztviselőnek. Az adatvédelmi tisztviselő a Titkárságtól kérhet további információkat vagy segítséget. Az ilyen segítségnyújtásra, illetve a további információk rendelkezésre bocsátására az adatvédelmi tisztviselő kérelmének kézhezvételétől számított húsz munkanapon belül kerül sor.
   (4)   Az adatvédelmi biztos a kérelem kézhezvételét követő három naptári hónapon tájékoztatja a kérelmezőt.
   5.   SZAKASZ
   
      HATÁLYBALÉPÉS
   
   12. cikk
   Hatálybalépés
   Ez a határozat az Európai Unió Hivatalos Lapjában való kihirdetését követő huszadik napon lép hatályba.
   
      Kelt Frankfurt am Mainban, 2012. július 13-án.
      
         
            az ERKT elnöke
         
         Mario DRAGHI
      
   
   
      (1)  HL L 8., 2001.1.12., 1. o.